### Resume

[adresse] har søgt om at få revideret 14 tilladelser til udledning af spildevandsholdigt regnvand fra overløb, da udledningerne overskrider tilladelsens vilkår. Revision af udledningstilladelser kan ske ved kloakseparering eller godkendelse af øget udledning af fællesvand under kraftig regn. Revision af udledningstilladelserne vil medføre en omprioritering af planlagte indsatser i Spildevandsplan 2020-2028. Nærværende spildevandsplan har igangværende og planlagte indsater for 6 af de nævnte overløb. Forvaltningen anbefaler at fortsætte dialogen med Miljøstyrelsen og [adresse] om handleplaner for de 14 overløb, og efterfølgende inddrage indsatser for overløbene i revisionen af Spildevandsplanen i 2024

### Sagsfremstilling

Der er 109 overløb af fællesvand til vandmiljøet i Vejle Kommune. Fællesvand er en blanding af spildevand og regnvand fra tage og veje. Under kraftig regn udledes opblandet regn- og spildevand fra fælleskloakken til vandløb og [adresse] for at reducere risikoen for at få vand i kældre og på gadeplan. Gennem Spildevandsplan 2020-2028 og [adresse] projekt "Bedre Badevand" er der planlagt tiltag for lukning af adskillige overløb.

Miljøstyrelsen, som fører tilsyn med overløb til vandmiljøet, har siden 2020 haft fokus på overløb fra fælleskloak. Nærmere kortlægning af forholdene i Vejle Kommune har vist, at 38 overløb har konkrete udledningstilladelser, mens øvrige overløb er omfattet af ældre godkendte spildevandsplaner for Børkop, Egtved, Give og Vejle Kommune. Dertil er der fundet et overløb uden tilladelse, som Miljøstyrelsen har krævet lovliggjort.

I forlængelse af møder og dialog med Miljøstyrelsen har Vejle Spildevand A/S ansøgt kommunen om at få revideret 14 tilladelser, da udledningerne overskrider tilladelsens vilkår. Dialogen har primært omhandlet manglende udledningstilladelser.

De 14 overløb kan inddeles i 4 kategorier, hvor 6 overløb allerede er relateret til Spildevandsplanens projekter i [adresse], Børkop, Give og Egtved. Et overløb i Farre kan reduceres via driftsoptimering, når spildevandsplan-projektet i Give er gennemført og 2 overløb i Vonge ønsker Vejle Spildevand A/S inddraget i Spildevandsplanens fremtidige projekter for kloakseparering. De resterende 5 overløb i [adresse], [adresse] og [adresse] sker til vandløb med målopfyldelse, men vandløbene udmunder i [adresse], der ikke har målopfyldelse om god økologisk tilstand. Tiltag for disse overløb vil kunne inddrages i den planlagte revision af Spildevandsplanen.

Kommunens spildevandsplan beskriver planlagte projekter for separering og sanering frem til 2028. Kloakseparering og etablering af et 2-strenget ledningssystem er grundlaget for at nedlægge og begrænse overløb af fællesvand til vandløb og fjord under kraftig regn. Projekterne overlapper hinanden tidsmæssigt og strækker sig over en længere tidshorisont, hvorfor den fulde effekt for de nævnte projekter først ses i 2030.

Godkendelse af øget udledning af fællesvand vil være i strid med et grundlæggende princip om ikke at tillade yderligere påvirkning af vandområder, som ikke opfylder miljømålet om god økologisk tilstand. Dertil kan en formel godkendelse af øget udledning af fællesvand til vandløb og fjord medføre en omprioritering af planlagte indsatser i Spildevandsplanen. Frem for at påbegynde en revisionsproces, der ikke bidrager til reduktion af overløb af fællesvand, vil Forvaltningen fortsætte dialogen med Miljøstyrelsen og [adresse] om handleplaner for de 14 overløb, og inddrage forbedrende tiltag i den planlagte revision af Spildevandsplanen i 2024.

### Klima og resiliensvurdering

Tilladelser og indsatser vedr. overløb bidrager til kommunes resiliensstrategi gennem en prioriteret indsats for at reducere udledningen af urenset spildevand til vandmiljøet.

### Sagens videre forløb

Sagen skal alene behandles af Teknisk Udvalg.

### Teknik- og Miljødirektøren indstiller,

|  |  |
| --- | --- |
| at | håndtering af overløb foregår i regi af nuværende og fremtidige spildevansplaner. |

### Beslutning

Godkendt, med ønsket om at prioritere til kommende spildevandsplan og opfølgning på processer til efteråret 2022.

Sebastian Winther og Carlo Karlsen var fraværende.